 NA LAWRENCE ONGARO HOSPITALI ya Mafunzo, Rufaa na Utafiti ya Chuo Kikuu cha Kenyatta (KUTRRH) imepata mashine mpya 20 za usafishaji damu kupitia figo. Mkurugenzi wa hospitali hiyo, Ahmed Dagane, alisema hospitali hiyo imepiga hatua ya kuwa na jumla ya mashine 35 ya kuosha damu kupitia figo. Alisema maradhi ya figo yamesambaa kote duniani. Alisema miongoni mwa vyanzo vya maradhi ya figo ni hali ya mazingira, hali na mkondo wa kimaisha, urithi wa maradhi ya figo kutoka kwa familia, lishe na chakula ambacho binadamu hula. “Tunapongeza serikali kwa kutuletea mitambo ya usafishaji wa damu kupitia kwa figo,” alisema Bw Dagane. Alisema katika hospitali hiyo, kuna wataalam tofauti wa masuala mbalimbali ya kiafya na wanaoelewa kazi zao. Baadhi ya wataalam hao ni madaktari bingwa wa magonjwa ya figo, wataalam wa mashine za usafishaji damu na watoaji wa ushauri wa lishe bora. Alisema mitambo hiyo itakapoanza kazi, wagonjwa 200 watakuwa wakisafishwa damu kwa siku moja. Mkurugenzi huyo aliisifu Bima ya Afya ya Kitaifa (NHIF) akisema lengo ni kuhakikisha wagonjwa wanaofika katika hospitali hiyo wakitumia kadi ya NHIF wanahudumiwa, tena kwa ada nafuu ya malipo hospitalini. Mwenyekiti wa bodi ya hospitali hiyo Profesa Olive Mugenda, alisema mitambo 20 iliyoletwa hospitalini humo itawafaa wagonjwa wote wanaohitaji huduma za matibabu. Alisema wahandisi wataanza kutundika mitambo hiyo katika wodi na sehemu zifaazo ili ianze kufanya kazi mara moja. “Kutokana na kuwepo kwa mitambo hiyo, wagonjwa wengi sasa hawatasafiri hadi nchi za nje kwenda kutafuta matibabu yanayohitaji usafishaji wa damu kupitia figo,” alisema Prof Mugenda. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  